Document ID: 32011R0999
Publication Date: 2011-10-10

Title and Content:
UREDBA SVETA (EU) št. 999/2011
z dne 10. oktobra 2011
o spremembi Uredbe (ES) št. 765/2006 o omejevalnih ukrepih v zvezi z Belorusijo
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 215 Pogodbe,
ob upoštevanju Sklepa Sveta 2011/666/SZVP z dne 10. oktobra 2011 o spremembi Sklepa 2010/639/SZVP o omejevalnih ukrepih proti Belorusiji (1),
ob upoštevanju skupnega predloga visokega predstavnika Unije za zunanje zadeve in varnostno politiko ter Evropske komisije,
ob upoštevanju naslednjega:
(1)
Uredba Sveta (ES) št. 765/2006 z dne 18. maja 2006 (2) določa zamrznitev sredstev predsednika Lukašenka in nekaterih uradnikov Belorusije.
(2)
Svet je z Uredbo (EU) št. 588/2011 z dne 20. junija 2011 (3) na seznam oseb, za katere velja zamrznitev sredstev, uvrstil dodatna imena. Ta dodatna imena vključujejo subjekte.
(3)
Svet je s Sklepom 2011/666/SZVP odločil, da bi bilo treba zagotoviti odstopanje od zamrznitve sredstev, da podjetjem EU ne bo onemogočeno povračilo sredstev, ki jim jih dolgujejo subjekti s seznama po pogodbah, ki so bile sklenjene pred uvrstitvijo teh subjektov na seznam.
(4)
Ta ukrep spada na področje uporabe Pogodbe, zato je za njegovo uveljavitev potreben regulativni ukrep na ravni Unije, predvsem z namenom zagotovitve, da ga bodo gospodarski subjekti v vseh državah članicah enotno uporabljali.
(5)
Uredbo (ES) št. 765/2006 bi bilo zato treba ustrezno spremeniti -
SPREJEL NASLEDNJO UREDBO:
Člen 1
Uredba (ES) št. 765/2006 se spremeni: vstavi se naslednji člen:
„Člen 4a
Z odstopanjem od člena 2(1), kadar zapade plačilo fizične ali pravne osebe, subjekta ali organ s seznama v Prilogi I ali Prilogi IA, na podlagi pogodbe ali sporazuma, ki ga je sklenila zadevna fizična ali pravna oseba, subjekt ali organ, ali obveznosti, ki je nastala za fizično ali pravno osebo, subjekt ali organ, pred datumom, ko je bila ta oseba, subjekt ali organ uvrščena na seznam, lahko pristojni organi držav članic, navedeni na spletnih mestih s seznama v Prilogi II, pod pogoji, ki jih štejejo za ustrezne, dovolijo sprostitev določenih zamrznjenih sredstev ali gospodarskih virov, če so izpolnjeni naslednji pogoji:
(i)
zadevni pristojni organ je ugotovil, da plačilo ni, neposredno ali posredno, v korist osebe, subjekta ali organa s seznama v Prilogi I ali Prilogi IA, ter
(ii)
zadevna država članica je najmanj dva tedna pred odobritivijo dovoljenja obvestila druge države članice in Komisijo o tej odločitvi in svoji nameri, da bo odobrila dovoljenje.“
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 10. oktobra 2011

Classification:
Level 1 Topics: 100152
100145
100143
100147
100161
Level 2 Topics: 100277
100227
100283
100179
100170
100194
Level 3 Topics: 523
813
5775
3474
914
11
All Topics: 1616
3483
3870
5458
5559
820